TYCN พุ่งแรง 17% หลังเปิดทาง “เพอเพิล เมทอล” เข้าถือหุ้น 24%
TYCN พุ่งกระฉูด 17% หลัง ผถห.ใหญ่ได้จำหน่ายหุ้นจำนวน 143,219,736 หุ้น สัดส่วน 24% ของจำนวนหุ้นที่จำหน่ายและชำระแล้ว เปิดทางให้ "เพอเพิล เมทอล" เข้ามาร่วมถือหุ้น
28 ก.ย. 2564

ผู้สื่อข่าวรายงานว่าวันนี้ (28 ก.ย.2564) ราคาหุ้น บริษัทไทยคูน เวิลด์ไวด์ กรุ๊ป (ประเทศไทย) จำกัด (มหาชน) หรือ TYCN ปิดภาคเช้า อยู่ที่ระดับ 3.92 บาท เพิ่มขึ้น 0.58 บาท หรือ 17.37% โดยทำจุดสูงสุดที่ 4.24 บาท และทำจุดต่ำสุดที่ 3.46บาท ด้วยมูลค่าการซื้อขาย 60.07 ล้านบาท

ทั้งนี้ด้วยราคาหุ้น TYCN ที่ปรับตัวขึ้นบนกระดานนั้นเนื่องมาจาก TYCN เปิดเผยว่า ได้รับแจ้งจากผู้ถือหุ้นเรื่องการขายหุ้นของบริษัทฯ ตามที่ปรากฎในรายการซื้อขายหุ้น TYCN ผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) โดยบริษัท ไทยคูน กรุ๊ป อินเตอร์เนชั่นแนล จำกัด ผู้ถือหุ้นใหญ่ได้จำหน่ายหุ้นเมื่อวันที่ 27 ก.ย. 2564 จำนวน 143,219,736 หุ้น คิดเป็น 24% ของจำนวนหุ้นที่จำหน่ายและชำระแล้วให้แก่ บริษัท เพอเพิล เมทอล จำกัด ทำให้ ไทยคูน กรุ๊ป อินเตอร์เนชั่นแนล จำกัด ลดสัดส่วนถือหุ้นลงเหลือ 246,112,856 หุ้น คิดเป็น 41.242%
โดยจากข้อมูลที่บริษัทฯได้รับแจ้งมาทราบว่ายังไม่มีผู้ถือหุ้นรายใดมีหน้าที่ต้องดำเนินการตามหลักเกณฑ์ว่าด้วยการทำคำเสนอซื้อหลักทรัพย์หรือ Tender Offer แต่อย่างใด และ การเปลี่ยนแปลงโครงสร้างการถือหุ้นดังกล่าวไม่มีผลกระทบต่อโครงสร้างคณะกรรมการบริษัท โครงสรางคณะผู้บริหาร โครงสร้างการจัดการ โครงสร้างและนโยบายการดำเนินธุรกิจของบริษัทแต่อย่างใด
 
 